**PROGRAM** **ZAŠTITE, NJEGE I OBNOVE ŠUMA ZA**

**POSEBNI REZERVAT ŠUMSKE VEGETACIJE KOČJE**

(VAŽENJE PROGRAMA: OD 1. 1. 2025. DO 31. 12. 2034. GODINE)

Sadržaj:

[1. Opći podaci 3](#_Toc87952554)

[1.1. Akt o proglašenju 3](#_Toc87952555)

[1.2. Prirodne značajke 4](#_Toc87952556)

[1.3. Općekorisne funkcije šuma 4](#_Toc87952557)

[1.4. Zaštita šuma 4](#_Toc87952558)

[1.5. Popis odsjeka 5](#_Toc87952559)

[1.6. Površina 5](#_Toc87952560)

[1.7. Drvna zaliha i prirast 5](#_Toc87952561)

[2. Mjere zaštite šuma (Smjernice upravljanja) 6](#_Toc87952562)

# Opći podaci

Program zaštite, njege i obnove šuma za Posebni rezervat šumske vegetacije „Kočje“ sastavni je dio Programa zaštite, njege i obnove šuma za gospodarsku jedinicu „Korčula istok“.

## Akt o proglašenju

Dio gospodarske jedinice (odsjek 20c) nalazi se u granicama posebnog rezervata šumske vegetacije „Kočje“. Zavod za zaštitu prirode proglasilo je ovo područje zaštićenim rješenjem broj: 91/5-1962 od 16.05.1962. Prema podacima iz akta o proglašenju, površina zaštićenog područja je 4,62 ha, dok prema GIS podacima Bioportala (https://www.bioportal.hr/gis/) površina iznosi 3,61 ha, od čega je gospodarskom jedinicom obuhvaćeno 2,69 ha.

Aktom o proglašenju, granica posebnog rezervata šumske vegetacije „Kočje“ navedena je sljedećim opisom: Predjel ''Kočje'' u selu Žrnovo na Korčuli na kat. čest. br. 8748/1, 8748/2, 8750, 8751, 8753/1-3, 8754/1, 8754/2, 8755/2, 8755/1, 8756/1, 8756/2, 8760, 8761/1, 8761/2, 8762, 8763, 8764/1, 8764/2 i 8765/1, K.o. Žrnovo.

Predjel ''Kočje'' (Kočina) na o. Korčuli udaljen je oko 4 km od sela Žrnovo, nalazi se nedaleko lokaliteta Brdo, a iznad uvale Vrbovica (oko 1 km zračne linije). Taj osebujan objekt predstavlja gromadu, sastavljenu od čitavog niza najrazličitijih geomorfoloških oblika. Tu se na vrlo ograničenom prostoru niže impozantan skup klisura, klanaca, ponora i polupećina. Masivne stijene obrasle su brojnim papratnjačama (crna slezenica - *Asplenium Adiantum nigrum*, zlatinjak - *Ceterach officinarum*, mirisavi vodjerak - *Cheilanthes fragrans*, vodjerak - *Ch. Szovitsii*, oslad *Polypodium vulgare ssp. serratum*), gustim mahovinama i sitnim lišajevima (ovi posljednji daju sivkastu boju površini stijena). S kamenih hridina vise razgranjeni grmovi golosjemenjače kositernice (*Ephedra campylopada*). Između raznolikih stijena raste oko 100 starih stabala crnike (*Quercus ilex*), čiji prsni promjer iznosi 20-40 cm, a visina 8-12 m. Prema tome najstariji primjerci u toj sastojini dostižu znatnu visinu i debljinu, te starost oko 100 godina, što je danas rijetkost s obzirom da su kod nas (osobito na Korčuli) visoke i stare česvine stradale zbog upotrebe njihovog drva u brodogradnji. Najviše stabala crnike ima na kat. čest. 8762. Podstojna vegetacija sastoji se od tipičnih predstavnika zimzelenih biljaka: planika *(Arbutus unedo*), mrča (*Myrtus communis*), veliki vrijes (*Erica arborea*) i dr. Naokolo ovih stijena i crnika, a unutar zaštićenog područja, nalaze se masline, starosti od preko 100 godina. Predjel ''Kočje'', koji je zadržao izgled netaknute prirode, ima geološku, botaničku i estetsku vrijednost. Ovaj objekt ima i značaj memorijalnog prirodnog spomenika, jer je za vrijeme I i II svjetskog rata predstavljao zaklonište stanovnika od Talijana (https://bioportal.hr/).

## Prirodne značajke

Prirodne značajke područja posebnog rezervata kao što su orografske i hidrografske prilike, geološka podloga i tlo, klima i vegetacija opisani su u uređajnom zapisniku Programa zaštite, njege i obnove šuma za gospodarsku jedinicu KORČULA-ISTOK. U O-3 obrascu za odsjek unutar posebnog rezervata (20c) navedene su biljne zajednice i vrsta tla koja prevladava na području posebnog rezervata.

Tlo je smeđe na vapnencu. Fitocenoza je mješovita šuma i makija crnike s crnim jasenom. Stanišni tip je 9340 Vazdazelene šume cesmine (Quercus ilex).

## Općekorisne funkcije šuma

Općekorisne funkcije šuma obrađene su u uređajnom zapisniku Programa zaštite, njege i obnove šuma za gospodarsku jedinicu „Korčula istok“. Prema metodologiji određivanja općekorisnih funkcija šuma koja je propisana Pravilnikom o uređivanju šuma („Narodne novine“ br. 97/18, 101/18, 31/20 i 99/21) ocjena šuma na području posebnog rezervata je 32,5. Detaljnije bodovanje prikazano je u obrascu O-12 koji je sastavni dio Programa gospodarenja za gospodarsku jedinicu „Korčula istok“.

## Zaštita šuma

Zaštita šuma obrađena je u uređajnom zapisniku Programa zaštite, njege i obnove šuma za gospodarsku jedinicu „Korčula istok“. Stupanj opasnosti šuma od požara prikazan je u obrascu O-13. Šume na području posebnog rezervata nalaze u III stupnju opasnosti od požara, odnosno na području posebnog rezervata umjerena je opasnost od šumskog požara.

Šumoposjednik je dužan pratiti zdravstveno stanje šuma i poduzimati mjere radi zaštite šuma i šumskih zemljišta od biotskih i abiotskih čimbenika sukladno Zakonu o šumama i propisima iz područja biljnog zdravstva.

Radi očuvanja zdravstvenoga stanja šuma Hrvatski šumarski institut (u daljnjem tekstu: Institut) provodi izvještajno-prognozne poslove u šumarstvu te u okviru tih poslova propisuje i mjere za suzbijanje štetnih organizama.

## Popis odsjeka

Na području posebnog rezervata nalazi se odsjek 20c (2,69 ha).

Odsjek 20c svrstan je u uređajni razred Zaštićena panjača hrasta crnike.

## Površina

Ukupna površina posebnog rezervata je 3,61 ha.

## Drvna zaliha i prirast

Drvna masa na području Posebnog rezervata šumske vegetacije „Kočje“ ima drvnu zalihu 169 m³. Prosječna drvna zaliha je 62,79 m³/ha. Većina drvne zalihe nalazi se u prvom i drugom debljinskom razredu. Drvna zaliha prirašćuje s prosječnim intenzitetom od 1,40 %. U ukupnoj drvnoj zalihi su hrast crnika (66,30 %), alepski bor (32,50 %) i OTB (1,20 %).

**Tablica 1.** *Drvna zaliha i prirast po vrstama drveća i ukupno na području Posebnog rezervata šumske vegetacije Kočje*

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Debljinski razredi** | **Površina** | **Drvna zaliha** | | | | | **Prirast** | | | | | | **Omjer smjese** |
| **10-30 cm** | **30-50 cm** | **>50 cm** | **Ukupno** | | **10-30 cm** | **30-50 cm** | **>50 cm** | **Ukupno** | |  |
| **Vrsta drveća** | **ha** | **m3** | | | **m3** | **m3/ha** | **m3** | | | **m3** | **m3/ha** | **%** | **%** |
| Hrast crnika |  | 26 | 70 | 16 | 112 | 41,67 | 0,4 | 0,3 | - | 0,7 | 0,19 | 0,60 | 66,30 |
| OTB | 2 | 0 | 0 | 2 | 0,71 | 0,1 | - | - | 0,1 | 0,03 | 5,00 | 1,20 |
| Alepski bor | 55 | 0 | 06 | 55 | 20,41 | 1,6 | - | - | 1,6 | 0,58 | 2,90 | 32,50 |
| **Ukupno** | **2,69** | **83** | **70** | **16** | **169** | **62,79** | **2,1** | **0,3** | **0** | **2,4** | **0,80** | **1,40** | **100,00** |

# Mjere zaštite šuma (Smjernice upravljanja)

Potrebno je stalno pratiti stanje šumskih sastojina te za pojedine dijelove ili cijelo područje posebnog rezervata šumske vegetacije utvrditi eventualne nužne šumsko-uzgojne radove i/ili eventualne nužne sječe u cilju omogućavanja prirodne obnove, njege i razvoja šuma, zaštite šuma od štetnih organizama i požara te osiguravanja povoljnog sigurnosnog stanja prostora posebnog rezervata.

Važno je pratiti stanje stabala uz putove i/ili evidentirane staze, utvrditi opasna stabla ili njihove dijelove te ih uklanjati radi sigurnosti i omogućavanja normalnog odvijanja komunikacjjske funkcije linijske infrastrukture.

U slučajevima nužne i neodgodive potrebe za suzbijanjem štetnih organizama (utvrđene temeljem rezultata izvještajno-prognoznih analiza Instituta), biljne bolesti, biljne štetnike i glodavce moguće je suzbijati samo uporabom bioloških i biotehničkih sredstava.

Za svaki zahvat na području posebnog rezervata šumske vegetacije potrebno je ishoditi dopuštenje ministarstva nadležnog za poslove zaštite prirode.

|  |  |  |
| --- | --- | --- |
| Elaborat sastavio: |  |  |
| Ovlašteni inženjer šumarstva: |  |  |
| Denis Stojsavljević, mag. ing. silv. |  |  |